Griekwastad-moorde: Uitspraak vandag verwag | Maroela Media
Regterpresident Frans Kgomo sal na verwagting vandag in die Noord-Kaapse hooggeregshof uitspraak lewer in die moordsaak van Deon Steenkamp (44), sy vrou Christel (43), en hul dogter Marthella (14), wat op Goeie Vrydag in 2012 op hul plaas buite Griekwastad doodgeskiet is.
'n 17-jarige seun word van die moorde aangekla. Hy word ook daarvan aangekla dat hy Marthella verkrag het. Staatsaanklaer Hannes Cloete het Dinsdag tydens slotbetoë aan die hof gesê dat die seun die Steenkamp-gesin aangeval het en niemand anders nie. Hy het gesê die verdediging se bewering dat daar 'n moontlikheid is dat nog 'n persoon op die moordtoneel was, verkeerd is. Cloete het ook aangevoer dat daar geen gronde is vir kritiek oor die polisie se ondersoek na die moorde nie.
Riaan Bode, vir die seun, het die staat se aanklag van verkragting bevraagteken weens die feit dat daar nie genoeg bewyse is om die bewering te staaf nie. Hy het gesê die staat se kenner het aangedui dat die "rooiheid" op die meisie se geslagsdele moontlik deur iets anders veroorsaak kon word. Hy het dit ook aan die hof gestel dat die skraalgeboude seun nie Deon Steenkamp, wat as 'n groot man beskryf word, sou kon aanval nie. Daar was ook nie DNS-monsters van Steenkamp op die seun gevind nie, wat volgens Bode onwaarskynlik is weens die beserings wat die seun glo aangerig het.
Bode beweer die polisie-ondersoek na die moorde word ook bevraagteken. Hy sê die feit dat daar nie enige bruikbare vingerafdrukke op die toneel was nie, beteken dat dit nie behoorlik ondersoek is nie. Hy het ook die hantering van die DNS-bewyse bevraagteken.